Diari Oficial de la Generalitat Valenciana


Sumari del DOGV 4935, del 31-01-2005 (2005/812)

ORDRE de 26 de gener de 2005, de la Conselleria d'Agricultura, Pesca i Alimentació, per la qual s'estableixen les bases reguladores del procediment per a la sol·licitud, tramitació i concessió de les ajudes per a determinats règims d'ajuda comunitaris en agricultura per a la campanya 2005/2006 i ramaderia per a l'any 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4935

Data del DOGV
:   31-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/812


Data del document
:   26-01-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * ajuda a l'agricultura
    * llúpol
    * boví
    * agricultor
    * suport econòmic
    * fruit de corfa
    * cultiu de cereals
    * lli
    * caprí
    * lleguminosa
    * prima per sacrifici voluntari de caps de bestiar
    * blat
    * arròs
    * cotó
    * creïlla
    * oví

ORDRE de 26 de gener de 2005, de la Conselleria d'Agricultura, Pesca i Alimentació, per la qual s'estableixen les bases reguladores del procediment per a la sol·licitud, tramitació i concessió de les ajudes per a determinats règims d'ajuda comunitaris en agricultura per a la campanya 2005/2006 i ramaderia per a l'any 2005. [2005/X812]
  
A Espanya s'ha decidit aplicar el règim de pagament únic aprovat per la Reforma de la Política Agrària Comuna en el seu Reglament (CE) número 1782/2003, a partir del dia 1 de gener de 2006 però, no obstant, ja per a la campanya 2005/2006 és necessari establir els requisits que hauran de complir les sol·licituds d'ajudes directes dels agricultors i l'any 2005 els ramaders.
  
El Reial Decret 2.353/2004, estableix la normativa bàsica aplicable als règims comunitaris d'ajuda regulats pels reglaments següents:
  
Reglament (CE) 1782/2003, del Consell, de 29 de setembre, pel qual s'estableixen normes comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors.
  
Reglament (CE) número 1973/2004, de la Comissió, de 29 d'octubre de 2004, pel qual s'estableixen les disposicions d'aplicació del Reglament (CE) número 1782/2003, pel que fa als règims d'ajuda previstos en els títols IV i IV bis d'este reglament i a la utilització de les terres retirades de la producció amb vista a l'obtenció de matèries primeres.
  
Reglament (CE) 1051/2001, del Consell, de 22 de maig de 2001, sobre ajuda a la producció de cotó.
  
El Reial Decret 2.353/2004, sobre determinats règims d'ajuda comunitaris en agricultura i ramaderia, té com a objecte establir la normativa, que d'altra banda ja estava arreplegada en els reglaments comunitaris anteriorment esmentats, i que es refereixen als requisits per a l'obtenció de les ajudes per als productors de cultius herbacis, per a les ajudes de blat dur de qualitat elevada, proteaginoses, arròs, fruits de corfa, cultius energètics, creïlles per a fècula, llavors, llúpol i lleguminoses gra i per als productors de bestiar vaquí i d'oví caprí.
  
El control d'estes ajudes, així com les normes de condicionament i modulació estan arreplegades en el Reglament (CE) 1782/2003, del Consell, de 29 de setembre, on es crea este control i el Reglament (CE) 796/2004, de la Comissió, de 21 d'abril de 2004, on s'estableixen les disposicions d'aplicació del condicionament, la modulació i el sistema integrat de gestió i control. La normativa espanyola arreplega la mencionada legislació en els aspectes de condicionament i respecte a determinades condicions o mesures agroambientals en el Reial Decret 2.352/2004, de 23 de desembre de 2004.
  
La present ordre, té com a finalitat determinar el marc bàsic on s'han d'enquadrar les actuacions de les administracions públiques competents en la tramitació, resolució, pagament i control d'estes ajudes a Espanya i, el recent Reial Decret 2.353/2004, introduïx les modificacions necessàries per a adaptar la normativa espanyola a la nova reforma de la Política Agrícola Comuna de la Unió Europea aprovada en el mes de juny de 2003, que instaura des de la campanya 2005/2006 el règim de pagament únic. Encara que Espanya ha decidit, segons els termes arreplegats en el Reglament (CE) 1782/2003, l'inici de l'aplicació de l'esmentat règim per al dia 1 de gener de 2006, es fa necessari durant la present campanya 2005/2006 aplicar determinats requisits d'obligat compliment.
  
Sense perjuí de l'aplicació directa i immediata dels reglaments comunitaris referits, així com de la normativa bàsica estatal, resulta convenient transcriure certs preceptes així com concretar, puntualitzar i determinar aspectes d'esta última, a fi de facilitar als agricultors de la Comunitat Valenciana l'accés a estes ajudes.
  
Un aspecte que cal destacar pel seu caràcter innovador respecte al que es vènia fent fins ara és el fet que el sistema d'identificació de les parcel·les es modifica no recorrent-se ara a Cadastre, i havent d'establir les seues referències segons el Sistema d'Identificació Geogràfica de Parcel·les Agrícoles, SIGPAC. El Reial Decret 2.128/2004, de 29 d'octubre, estableix les normes d'aplicació a Espanya del Sistema d'Informació Geogràfica de Parcel·les Agrícoles, SIGPAC, i la seua utilització com a instrument de gestió i control de règims d'ajuda de la política agrícola comuna, relacionats amb la superfície. Per tractar-se de ser el primer any de la seua aplicació, resulta convenient establir les al·legacions i modificacions que podran presentar els interessats a les referències geogràfiques i la resta d'informació arreplegada en el SIGPAC per a cada una de les parcel·les i els seus recintes.
  
D'altra banda, les altes temperatures i l'escassetat de precipitacions registrades en els últims mesos, està impedint la realització de les sembres de cultius herbacis a les terres de secà de tota la Comunitat Valenciana. Així mateix, el dèficit de precipitacions ha provocat una pronunciada disminució de les reserves d'aigua, tant superficial com subterrània, amb la conseqüent reducció de les disponibilitats d'aigua per a reg i risc de sobreexplotació d'aqüífers, la qual cosa està dificultant la realització de les sembres i el desenvolupament normal dels cultius a les superfícies de regadiu.
  
Per això, a proposta de la Direcció General de Producció i Comercialització Agrària i la Direcció General d'Investigació i Innovació Agrària i Ramaderia, fent ús de les atribucions conferides per l'article 35 de la Llei de Govern Valencià,
  
ORDENE
  
Capítol I
  
Disposicions generals
  
Article 1. Objecte i definicions
  
1. Els titulars d'explotacions agràries hauran de presentar una única sol·licitud d'ajuda a nivell nacional, sempre que desitgen obtindre:
  
A) Ajudes a l'agricultura
  
a) Els pagaments per superfície a determinats cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és el cas, per a les superfícies retirades de la producció.
  
b) L'ajuda específica als productors d'arròs, prevista en el Reglament (CE) 1782/2003.
  
c) Les ajudes per superfície en favor de determinades lleguminoses de gra.
  
d) Les ajudes als cultius energètics, la prima a les proteaginoses i la prima específica a la qualitat del blat dur a zones tradicionals, establides en el Reglament (CE) 1782/2003.
  
e) La consideració de les superfícies de cotó i llúpol, a efectes de la declaració preceptiva per a sol·licitar les ajudes establides pel Reglament (CE)1051/2001 i el Reglament (CEE) 1696/1971, respectivament.
  
f) La justificació de la superfície farratgera a efectes del càlcul del factor de densitat ramadera i el pagament per extensió.
  
g) L'ajuda a la producció de creïlla destinada a la fabricació de fècula.
  
h) L'ajuda per superfície als fruits de corfa.
  
i) L'ajuda a la producció de llavors.
  
j) Així mateix, hauran de presentar una sol·licitud única, els productors de cotó que desitgen percebre el preu mínim i els productors que hagen de realitzar la declaració de superfícies de farratges destinat a dessecació.
  
B) Ajudes a la ramaderia:
  
a) Prima especial als productors de bovins mascles establida en l'article 123 del Reglament (CE) número 1782/2003
  
b) Prima als productors que mantinguen vaques nodrisses i la prima nacional complementària, establides en l'article 125 del Reglament (CE) número 1782/2003.
  
c) Prima per sacrifici, prevista en l'article 130 del Reglament (CE) número 1782/2003.
  
d) Pagament per extensió, establit en l'article 132 del Reglament (CE) número 1782/2003.
  
e) Pagaments addicionals a determinats productors de vaquí, segons allò que disposen els articles 134 i 135 del Reglament (CE) número 1782/2003.
  
f) Prima als productors d'oví i caprí descrita en l'article 113 del Reglament (CE) 1782/2003, i la prima addicional complementària als productors ubicats a zones on la producció ovina i caprina constituïx una activitat tradicional o contribuïx, significativament, a l'economia rural establida en l'article 114 del mateix Reglament, així com l'accés als pagaments addicionals en virtut de l'article 119 del Reglament (CE) número 1782/2003.
  
2. Als efectes d'estes ajudes, s'entén per titular d'explotació el productor agrícola individual, persona física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres, l'explotació dels quals es trobe a territori de l'Estat Espanyol.
  
En conseqüència, el titular d'una parcel·la i per a un mateix cultiu, serà el mateix als efectes de qualsevol ajuda que se sol·licite.
  
Així mateix, es tindran en compte la resta de definicions relacionades en l'article 2 del Reial Decret 2.353/2004.
  
Article 2. Presentació de les sol·licituds
  
1. Els interessats hauran de presentar la sol·licitud d'ajuda en els formularis i impresos que figuren com a annex a esta ordre i seran facilitats per les oficines de la Conselleria d'Agricultura, Pesca i Alimentació o en la seua pàgina web (http://www.gva.es).
  
2. Els interessats hauran de presentar una sol·licitud general per al conjunt de les ajudes sol·licitades, i les corresponents sol·licituds específiques, tant agrícoles com ramaderes i que s'indiquen en l'annex.
  
3. Les sol·licituds d'ajuda es dirigiran a la Conselleria d'Agricultura, Pesca i Alimentació quan, al territori de la Comunitat Autònoma Valenciana, radique l'explotació o la major part de la superfície d'esta. En els altres casos s'haurà de dirigir a la Comunitat Autònoma corresponent.
  
Les sol·licituds es podran presentar en els llocs i formes a què es refereix l'article 38 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
4. A la sol·licitud s'adjuntarà, si no ho hagueren presentat en la campanya anterior o si hi haguera modificacions, sense perjuí de la documentació específica per a cada ajuda, els documents següents:
  
- Fotocòpia de DNI.
  
- Fotocòpia de CIF o NIF o etiqueta d'identificació fiscal.
  
- Acreditació de la titularitat, per part del beneficiari, de les dades bancàries per al pagament de l'ajuda mitjançant document normalitzat de manteniment de tercers.
  
5. Els productors de bestiar vaquí que necessiten justificar la superfície farratgera, d'acord amb allò que disposen els articles 47 i 52 del Reial Decret 2.353/2004, a efectes del càlcul de densitat ramadera i per al pagament de l'extensió hauran de presentar una sol·licitud única d'ajudes per superfície contenint totes les parcel·les agrícoles de l'explotació.
  
6. Els productors que desitgen obtindre alguna de les ajudes esmentades en l'apartat B de l'article 1, hauran de presentar, a més de la sol·licitud única, la o les sol·licituds específiques corresponents i, a més, els productors d'oví i caprí que desitgen obtindre la prima addicional establida en l'article 63 del Reial Decret 2.353/2004, les explotacions de la qual no es troben ubicades en la seua totalitat a les zones esmentades en l'apartat 1, d'eixe article 63, hauran de justificar que, almenys el 50 per cent de la superfície agrícola de la seua explotació es troba situada a les esmentades zones. Per a això, presentaran una declaració d'acord amb les normes previstes en l'apartat 2 de l'article 5 del Reial Decret 2.353/2004.
  
7. Els productors que no hagen de presentar una declaració de superfícies farratgeres presentaran la seua sol·licitud en la comunitat autònoma on radique la seua explotació o, si és el cas, la major part de la esta. Estaran exempts de presentar declaració de superfícies farratgeres els productors que es troben en alguna de les situacions següents:
  
- Productors de vaques nodrisses i de bovins mascles, quan el número d'animals que s'haja de prendre en consideració per a la determinació de la càrrega ramadera de la seua explotació no supere les 15 UGM i que, a més, no desitgen beneficiar-se del pagament per extensió.
  
- Productors de vaquí que desitgen beneficiar-se, exclusivament, de les primes per sacrifici.
  
- Productors d'oví i caprí que no desitgen beneficiar-se de primes en el sector vaquí, a excepció de les primes per sacrifici.
  
8. Les sol·licituds s'ompliran en tots els seus apartats i tots els fulls hauran d'anar firmats pel titular de l'explotació o persona degudament autoritzada per ell. En tot cas, quan el sol·licitant actue a través de representant, este haurà d'acreditar per qualsevol mitjà vàlid en dret esta condició, així com expressar en la sol·licitud les seus dades personals.
  
Article 3. Terminis de presentació
  
1. El termini de presentació de les sol·licituds d'ajudes a l'agricultura incloses en l'apartat A de l'article 1, serà el comprés entre el dia 1 de febrer i el segon divendres del mes de març de 2005, sense perjuí de les possibles modificacions de termini que s'establisquen en la normativa estatal.
  
2. No obstant, açò disposat en l'apartat anterior, s'admetran sol·licituds d'ajuda fins als 25 dies naturals següents a la finalització del termini establit, si bé en este cas el seu import es reduirà en un 1 per cent per cada dia hàbil de retard, excepte en els casos de força major i de circumstàncies excepcionals reconegudes en l'article 21 del Reglament (CE) 796/2004. En cas de retard superior a 25 dies naturals, la sol·licitud es considerarà com a no presentada.
  
3. Els titulars d'explotacions agràries que hagen presentat sol·licituds d'ajuda incloses en l'apartat A) de l'article 1, podran modificar-les sense cap penalització fins al dia 31 de maig de 2005, en els supòsits previstos en article 15 del Reglament (CE) 796/2004. No s'admetran modificacions després de l'esmentada data.
  
4. La presentació de les sol·licituds de prima per vaca nodrissa, de pagament per extensió i de prima als productors d'oví i caprí, s'iniciarà el dia 1 de febrer de 2005 i finalitzarà el segon divendres de març de 2005. Sense perjuí de les possibles modificacions de termini que establisquen en la normativa estatal.
  
5. Les sol·licituds de prima especial es presentaran entre el dia 1 de gener i el dia 31 de desembre.
  
6. Les sol·licituds de primes al sacrifici es presentaran dins dels quatre mesos següents al sacrifici i, en tot cas, en els períodes següents:
  
a) Des del dia 1 fins al dia 31 de març de 2004.
  
b) Des del dia 1 fins al dia 30 de juny de 2004.
  
c) Des del dia 1 fins al dia 30 de setembre de 2004.
  
d) Des del dia 1 de desembre de 2004 fins al dia 15 de gener de 2005.
  
En el cas de les sol·licituds de primes al sacrifici per a animals que s'exporten vius a països tercers el termini de quatre mesos comptarà a partir de la data d'exportació.
  
7. No obstant el disposat en els apartats anteriors, i excepte en el cas de la prima especial, s'admetran sol·licituds d'ajudes fins als 25 dies naturals següents a la finalització del termini establit, encara que el seu import es reduirà en un 1 per cent per cada dia hàbil de retard, excepte força major.
  
Capítol II
  
Sol·licituds d'ajudes per superfície als productors de
  
cultius herbacis, lleguminoses gra, arròs, cultius
  
energètics, fruits de corfa, llavors, creïlla destinada
  
per a fècula i declaració de superfície farratgera,
  
cotó i llúpol
  
Article 4. Contingut de les sol·licituds
  
1. Les sol·licituds d'ajuda s'ompliran en els formularis i suports establits a este efecte i hauran de contindre com a mínim les dades següents:
  
- Les dades personals del titular de l'explotació, i cognoms i nom del representant legal en el cas de les persones jurídiques, amb el seu NIF.
  
- Declaració que totes les dades són veritables, que no ha presentat cap altra sol·licitud per este concepte en la mateixa campanya i que el titular de l'explotació coneix les condicions establides per la Unió Europea i l'Estat Espanyol relatives als cultius declarats, així com el compromís exprés de col·laborar per a facilitar els controls i de tornar les ajudes cobrades indegudament, incrementades, si és el cas, amb l'interés corresponent.
  
- Declaració expressa de qui sol·licita:
  
- Pagaments per superfície per als cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és el cas, per a les superfícies retirades de la producció.
  
- Suplement de pagament per al blat dur a zones tradicionals o ajuda especial.
  
- Prima específica a la qualitat del blat dur.
  
- Prima específica a les proteaginoses.
  
- Ajuda específica als cultius energètics.
  
- Ajuda específica als productors d'arròs.
  
- Pagaments per superfície per a certes lleguminoses gra.
  
- Ajuda per superfície als fruits de corfa.
  
- Ajuda a la producció de llavors.
  
- Ajuda a la producció de creïlla destinada a la fabricació de fècula.
  
- Consideració de les superfícies farratgeres declarades per al càlcul del factor de densitat ramadera i el pagament per extensió.
  
- Consideració de les superfícies de cotó i llúpol a efectes de la declaració preceptiva.
  
- La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, incloent-se també aquelles parcel·les que no són objecte d'esta ajuda. S'especificarà la utilització que es dóna a cada una de les parcel·les. No obstant, les parcel·les que no estiguen incloses en els règims d'ajuda dels esmentats títol IV i annex V del Reglament (CE) número 1782/2003, es podran declarar amb l'epígraf de altres utilitzacions.
  
No serà necessària la declaració de les parcel·les oleícoles arreplegades en la Declaració de Cultiu d'Oliverar vigent, ajudes corresponents al sector agroambiental i les ajudes a zones desfavorides i zones amb limitacions ambientals específiques.
  
- Per a cada una de les parcel·les agrícoles s'indicarà:
  
- Les referències identificadores, que seran les alfanumèriques contingudes en el SIGPAC.
  
- La superfície neta de la parcel·la agrícola en hectàrees amb dos decimals.
  
- Sistema d'explotació: secà o regadiu, segons siga procedent.
  
- L'espècie cultivada, amb menció de la varietat o varietats sembrades quan es tracte de blat dur, colza, arròs, cànem, llúpol, cotó i lli tèxtil, i llavors.
  
Si és el cas, que la parcel·la agrícola en qüestió ha de ser computada com a superfície farratgera, sense percebre els pagaments per superfície per als cultius subvencionables sembrats en estes. Quan així escaiga, per decisió del sol·licitant, es diferenciaran les parcel·les agrícoles sembrades de cultius subvencionables per als que no es desitgen obtindre els pagaments o no es desitge la seua consideració com a superfícies farratgeres a efectes del càlcul del factor de densitat ramadera.
  
S'identificaran també aquelles parcel·les que sol·liciten l'ajuda específica per a la producció de cultius energètics.
  
- El tipus de guaret, distingint entre guaret tradicional i mediambiental; si no hi ha es considerarà que es realitza guaret tradicional. El tipus de retirada, especificant si es tracta de retirada fixa o lliure i obligatòria o voluntària. En tots els tipus de retirada s'especificarà si es mantindrà la terra nua o amb una coberta vegetal; si no hi ha, es considerarà que es tracta de retirada lliure i que es manté sense coberta vegetal.
  
- A les parcel·les declarades com a retirades on es cultive algun producte amb destinació no alimentària s'indicarà, a més del tipus de retirada, l'espècie cultivada, amb indicació del rendiment previst en Kg/ha per cada espècie i varietat per als cultius anuals i, per als cultius plurianuals, la duració del cicle de cultiu i la periodicitat previsible de collita.
  
- A les parcel·les declarades per a la producció de cultius energètics s'expressarà l'espècie cultivada i la superfície ocupada per cada espècie. Queda exclosa com a matèria primera per a la producció de productes energètics el cultiu de remolatxa sucrera. S'hauran de complir les obligacions de l'annex 8 del Reial Decret 2.353/2004.
  
- En el cas dels fruits de corfa, s'indicarà el número d'arbres i la seua espècie.
  
- El guaret mediambiental i la repoblació forestal, d'acord amb el Reglament (CE) 1257/1999, es declararan per separat amb indicació de:
  
- La superfície a computar per al compliment dels índexs comarcals de guaret per a les terres de cultius herbacis de secà per a la campanya 2005/2006 en el cas del guaret mediambiental.
  
- La superfície a computar per al compliment de l'obligació de la retirada del cultiu.
  
- La superfície diferent de les indicades en els dos guions anteriors.
  
- La superfície utilitzada per a la producció de farratges destinats a la deshidratació, bé per mitjà d'assecat artificial, bé per mitjà d'assecat al sol, que al·ludeix el Reglament (CE) 1786/2003, del Consell, sobre l'organització comuna de mercat dels farratges dessecats.
  
- Les superfícies o parcel·les agrícoles declarades a efectes del càlcul del factor de densitat ramadera, amb indicació expressa de la part d'estes que ha de considerar-se com terra de pasturatge, especificant el tipus de past i la forma d'aprofitament, d'acord amb l'article 12 de la present ordre i amb la normativa vigent en matèria d'ajudes a la ramaderia. En el cas de terres de pasturatge s'indicarà si es tracta de pastos permanents de 5 o més anys, o de menys de 5 anys.
  
- En el cas del lli tèxtil i cànem, s'indicarà la data de sembra i la dosi de llavor utilitzada. En cas de cultivar-se distintes varietats a una mateixa parcel·la agrícola, s'haurà d'indicar la situació de cada varietat en l'esmentada parcel·la.
  
2. Els titulars d'explotacions agràries hauran de presentar junt amb la sol·licitud, la documentació següent:
  
a) En cas de no haver presentat sol·licitud en la campanya anterior, fotocòpia del DNI / CIF del sol·licitant i fotocòpia del DNI del representant si hi haguera.
  
b) Acreditació, si és el cas, de la representació, mitjançant qualsevol mètode vàlid en dret.
  
c) Acreditació de la titularitat per part del beneficiari de les dades bancàries per al pagament de l'ajuda mitjançant document normalitzat de manteniment de tercers. No serà necessari per a aquells beneficiaris que hagen presentat sol·licitud en la campanya anterior i mantinguen el mateix compte bancari.
  
d) Croquis de les parcel·les agrícoles quan el productor no declare la totalitat d'un recinte SIGPAC i estel recinte tinga una superfície igual o superior a 10 hectàrees. El croquis no serà necessari en les declaracions de superfície d'ús comunal.
  
e) En el cas dels fruits de corfa, declaració de pertinença a una organització de productors amb designació del nom d'esta. S'ha d'incloure un certificat de l'organització de productors.
  
f) Així mateix, els titulars d'explotacions de fruits de corfa que complisquen la condició de ser agricultors professionals, conforme allò que disposa l'apartat 5 de l'article 2 de la Llei 19/1995 de 4 de juliol, de Modernització de les Explotacions Agràries, i que mantinga esta condició en la data de finalització del termini de sol·licitud, hauran d'aportar la documentació que acredite esta condició a fi de rebre, si és el cas, el complement d'ajuda nacional previst en l'apartat 7 de l'article 41 del Reial Decret 2.353/2004 de 23 de desembre, sobre determinats règims d'ajuda comunitaris a l'agricultura per a la campanya 2005/2006, i a la ramaderia per a l'any 2005.
  
g) En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el que s'expresse el número d'hectàrees assignades i que la superfície es troba disponible durant tot l'any 2004 per a la cria d'animals.
  
h) Justificació mitjançant un informe agronòmic d'un tècnic competent, de les pràctiques agronòmiques que donen suport a la sol·licitud en el cas que la relació de guaret blanc respecte a la superfície de secà per a les quals se sol·liciten pagaments per superfície (pels cereals, oleaginoses, proteaginoses, lli no tèxtil, lli tèxtil, cànem i terres retirades del cultiu) siga menor, en més de 10 punts al corresponent índex comarcal.
  
i) Còpia de la factura de compra de la llavor certificada sempre que se sol·licite ajuda per a suplement de pagament o ajuda especial per al blat dur.
  
j) Còpia del contracte formalitzat amb el primer transformador per als cultius energètics, que s'utilitzaran en la producció d'algun dels productes previstos en l'article 88 Reglament (CE) 1782/2003. Es formalitzarà un únic contracte per matèria primera cultivada i haurà de figurar la collita prevista.
  
k) Còpia del contracte de compravenda de matèries primeres amb destinació no alimentària produïdes a terres retirades.
  
l) Compromís de destinació no alimentària per als cultius inclosos en l'annex XXII del Reglament (CE) número 1973/2004.
  
m) En el cas del lli tèxtil i cànem, es presentaran els originals de les etiquetes oficials que certifiquen que les varietats utilitzades es corresponen amb les reglamentàriament autoritzades. Per al cas del lli també es considerarà justificant una còpia de la factura del proveïdor de llavors autoritzat. En cas de reutilització de llinosa, còpia de la sol·licitud i concessió de l'ajuda, presentada pel mateix cultivador, la campanya precedent.
  
n) Per a les llavors d'arròs s'adjuntarà a la sol·licitud única d'ajuda una còpia de la declaració de cultiu i/o contracte de multiplicació. En qualsevol cas podrà no acompanyar-se sempre que es presenten els esmentats contractes i declaracions de cultiu abans del dia 30 de juny de 2005. Al mateix temps amb anterioritat al dia 30 d'abril de 2006, es donarà informació sobre la quantitat de llavor certificada produïda i s'acompanyaran els certificats oficials.
  
Article 5. Comunicacions de no-sembra
  
1. La data límit de sembra per a cada cultiu serà la següent:
  
- Tots els cultius herbacis, excepte la dacsa dolça i el cànem: 31 de maig de 2005.
  
- Dacsa dolça i cànem per a la producció de fibres: 15 de juny de 2005.
  
- Arròs: 30 de juny de 2005.
  
2. Els titulars d'explotacions agràries que, a les dates límit indicades, no hagen sembrat en la seua totalitat o en part, la superfície de dacsa dolça, cànem i arròs declarada en la seua sol·licitud d'ajuda, hauran de notificar-ho abans de les esmentades dates a la Conselleria d'Agricultura, Pesca i Alimentació en la forma que, s'indica a continuació:
  
a) Els qui no hagen sembrat part de la superfície declarada d'algun dels cultius en qüestió, hauran d'omplir el formulari de Relació de Parcel·les Agrícoles d'Ajuda Superfícies, en la capçalera del qual escriuran, amb lletres majúscules, la frase notificació de no-sembra, i es ressenyaran les parcel·les que no hagen sigut sembrades, així com el cultiu del qual es tracte.
  
b) Els qui no hagen realitzat sembra alguna dels cultius en qüestió a les superfícies declarades, hauran de comunicar-ho, fent constar les dades mínimes que figuren en el model de l'annex 11 del Reial Decret 2.353/2004.
  
Article 6. Pagaments per superfície en regadiu
  
A efectes de la percepció d'estos pagaments, tindran la consideració de superfície de regadiu les parcel·les agrícoles situades a recintes considerats com de regadiu en el SIGPAC o si no hi ha, les que figuren en un registre públic abans de finalitzar el termini de presentació de les sol·licituds per a la campanya 2005/2006.
  
Article 7. Modalitats de retirada de terres
  
1. El requisit de la retirada obligatòria de terres està establit en l'article 107 del Reglament CE) número 1782/2003 i assigna un percentatge de retirada obligatori de retirada del 10% per als productors de cultius herbacis que sol·liciten pagaments per superfície.
  
2. Té la consideració de retirada voluntària la realitzada en un percentatge superior a l'establit en la normativa comunitària com a obligatori. La retirada voluntària podrà aconseguir fins al 10% de la superfície total per la qual es sol·liciten pagaments en secà o en regadiu. En este cas, el titular de l'explotació pot rebre una compensació idèntica a l'establida per a la retirada obligatòria.
  
3. Es podrà superar la suma del percentatge obligatori de la corresponent campanya i el 10 per 100 del percentatge voluntari, amb el límit màxim corresponent a una superfície retirada que no supere la cultivada, en els casos següents:
  
- Per a les terres de secà, en el cas de concentracions parcel·làries.
  
- Per a les terres de regadiu, quan les explotacions estiguen situades a zones objecte de plans de millora del regadiu que impliquen concentració parcel·lària.
  
4. Aquells productors que sol·liciten pagaments per una superfície que no excedisca de la necessària per a produir 92 tones de cereals, en funció dels rendiments determinats en el Pla de Regionalització per a la comarca i tipus de cultiu que figure en la sol·licitud, no estaran obligats a retirar terres de la producció. Per tant, tota la retirada de cultiu que realitzen té la consideració de voluntària i, en conseqüència, han de respectar el límit establit per a esta.
  
5. No obstant, donades les condicions climàtiques excepcionals exposades en el preàmbul d'esta ordre i en virtut de l'article 31 del Reial Decret 2.353/2004 de 23 de desembre, del Ministeri d'Agricultura, Pesca i Alimentació, s'incrementen els límits de les retirades voluntàries en tot el secà de la Comunitat Valenciana per a la campanya de comercialització 2005/2006, permetent que la superfície retirada del cultiu (obligatòria més voluntària) puga representar fins al 75% del total de la superfície per la qual se sol·liciten els pagaments per superfície de secà. A les comarques de la Meridional, Central i Vinalopó i la muntanya de la província d'Alacant es permetrà que la superfície retirada del cultiu (obligatòria més voluntària) puga representar fins al 75% del total de la superfície per la qual se sol·liciten els pagaments per superfície de secà i de regadiu.
  
Article 8. Requisits per a optar a l'ajuda especial al blat dur
  
1. Per a poder acollir-se a l'ajuda especial al blat dur, serà necessari reunir les condicions següents:
  
a) Les explotacions han d'estar situades a les comarques agràries definides en el Pla de Regionalització Productiva d'Espanya de l'annex 5 del Reial Decret 2.353/2004, i mai a superfícies de regadiu.
  
b) Han de rebre el corresponent pagament per superfície com a cereal.
  
c) En la sembra s'ha d'utilitzar únicament llavor certificada, respectant les dosis mínimes de sembra establides en l'annex 3 del Reial Decret 2.353/2004 i aportar la prova de la seua utilització junt amb la sol·licitud.
  
d) Respectar la rotació de cultius.
  
Article 9. Requisits de les superfícies d'arròs
  
1. Les ajudes específiques s'abonaran a les parcel·les agrícoles completament utilitzades i cadastrades com de regadiu amb anterioritat al dia 20 de desembre de 1998 o, si no hi ha, les que hagen percebut estes ajudes específiques en la campanya 1998/1999.
  
2. En tot cas, a les superfícies a les quals es referix l'apartat anterior, hauran d'haver-se efectuat els treballs normals requerits per al cultiu de l'arròs i este haver arribat a la floració.
  
3. Les parcel·les afectades per una sol·licitud d'ajuda directa als productors d'arròs no poden ser objecte de cap altra sol·licitud per superfície en la mateixa campanya.
  
Article 10. Declaracions obligatòries dels productors d'arròs
  
Els productors d'arròs que s'acullen a les ajudes específiques han de realitzar les següents declaracions, en els impresos que seran facilitats per les oficines de la Conselleria d'Agricultura, Pesca i Alimentació o en la pàgina web d'esta (http://www.gva.es):
  
a) Abans del dia 15 d'octubre de 2005, declaració d'existències en el seu poder al dia 31 d'agost de 2005, classificats per varietats i tipus d'arròs (rodó, mitjà, llarg A i llarg B). Aquells productors que en el moment de presentar la sol·licitud d'ajuda ja no disposen d'existències d'arròs, podran presentar esta declaració junt amb la sol·licitud d'ajudes.
  
b) Abans del dia 15 de novembre de 2005, la declaració de collita, distingint la superfície utilitzada i la producció obtinguda de les diferents varietats.
  
Estes declaracions es presentaran davant la Comunitat Autònoma on s'haja presentat la sol·licitud d'ajuda específica.
  
En el cas dels productors associats, les declaracions de collita podran ser realitzades per la seua entitat associativa, que les presentarà acompanyades de suport informàtic.
  
Article 11. Requisits per a optar a l'ajuda per a llavors
  
Es concedirà l'ajuda prevista en l'article 99 del Reglament (CE) número 1782/2003, a les llavors que complisquen els requisits següents:
  
- Haver sigut certificada oficialment.
  
- Presentar, a la Comunitat Autònoma on es multiplique la llavor junt amb la sol·licitud única, una còpia dels contractes de multiplicació i/o declaracions de cultius, segons model de l'annex 12 del Reial Decret 2.353/2004. Per al cas de les llavors d'arròs es presentarà l'esmentada documentació abans del dia 30 de juny de 2005.
  
- Haver sigut collida en l'any 2005 i comercialitzada per a la sembra abans del dia 15 de juny de 2006.
  
- Presentar abans del dia 30 d'abril de 2006, a la Comunitat Autònoma on es va multiplicar la llavor, la informació sobre la quantitat de llavor certificada produïda, expressada en quintars mètrics amb un decimal, per a la qual se sol·licita l'ajuda, acompanyada del certificat oficial expedit per la Comunitat Autònoma, on figurarà la identificació de l'acta de precintat, el número de cada lot corresponent a l'esmentada acta i la quantitat de llavor certificada de cada lot.
  
- En el cas de producció mitjançant contracte de multiplicació, presentar abans del dia 30 d'abril de 2006, una certificació de l'establiment de llavors que contindrà com a mínim les dades que figuren en l'annex XIII del Reial Decret 2.353/2004.
  
- Per a les llavors que puguen derivar a un ús per a alimentació animal haurà de quedar prou provada, a satisfacció de l'autoritat competent, la seua no-derivació a estos usos.
  
Article 12. Terres de pasturatge i tipus d'aprofitament
  
A efectes d'allò que disposa l'apartat 1 de l'article 53 del Reial Decret 2.353/2004, a la Comunitat Valenciana s'estableixen els següents tipus de pastos i formes d'aprofitament per a aquelles explotacions per a les quals se sol·liciten ajudes per extensió i els pagaments addicionals:
  
- Past arbustiu: terreny amb arbustos i matolls que cobreixen més del 20% de la superfície i és aprofitat a dent pel ramat, durant un període indefinit d'anys.
  
- Past amb arbratge: bosc o repoblació forestal oberts, buits o aclarits, naturalment o artificialment, que s'aprofiten per pasturatge.
  
- Erms a pastos: antigues terres agrícoles que, per abandó, estan ermes o estèrils i on creix una vegetació espontània que s'aprofita per a pasturatge.
  
- Pastius: pastos a dent, constituïts per gramínies dominants bastes que, per efecte del clima, es poden agostar o assecar a l'estiu. La cobertura del sòl és variable i sovint al past hi ha algunes espècies llenyoses amb aprofitament mixt.
  
- Deveses o superfícies per a deveses: superfícies amb arbratge poc dens i amb estrat herbaci ben desenvolupat, sense a penes estrat arbustiu, l'aprofitament del qual és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament pel ramat o per mètodes mixtos (dent, ensitjament, fenc) durant un període indefinit d'anys.
  
- Prat artificial: cultiu constituït fonamentalment per gramínies i lleguminoses per a l'alimentació del ramat en els quals es realitzen labors culturals de manteniment. El seu aprofitament és mixt.
  
- Cultius farratgers monòfits o de mescla senzilla: a excepció dels cultius herbacis de l'annex 1 del Reglament (CE) 1251/1999, amb aprofitament mixt.
  
- Pastos de port: past d'estiu i de dent en explotació extensiva. Són pastos amb herba fina i aprofitament a dent.
  
- Guaret de past: vegetació espontània que apareix a una superfície agrícola quan es deixa descansar el sòl durant un o més anys. Esta superfície no serà computable a efectes del compliment de l'índex del guaret. El seu aprofitament és a dent.
  
Es podran considerar pastos permanents de 5 o més anys els següents tipus de pastos: deveses, past arbustiu, pastos amb arbratge, erms a pastos, pastius, prat natural, prat artificial, cultius farratgers monòfits o de mescla senzilla i pastos de port.
  
Es podran considerar pastos de menys de 5 anys: les deveses, pastius, prat natural, prat artificial, cultius farratgers monòfits o de mescla senzilla i guaret tradicional.
  
Capítol III
  
Sol·licituds d'ajudes per als productors de bestiar
  
Article 13. Documentació que haurà d'acompanyar les sol·licituds
  
1. Prima per vaca nodrissa: els productors que mantinguen vaques nodrisses, que desitgen obtindre l'ajuda en la forma i condicions assenyalades en l'article 125 del Reglament (CE) 1782/2003, quan reunisquen les condicions previstes en l'article 50 del Reial Decret 2.353/2004, hauran de presentar junt amb l'imprés de dades generals la documentació següent:
  
a) Model específic, segons comercialitze, o no, llet i productes lactis i tinga una quantitat assignada igual o inferior a 120.000 quilos. En este es relacionaran els codis d'identificació individual dels animals per als quals se sol·licita ajuda, amb la relació per separat dels animals que tinguen la condició de vaques i jònegues.
  
b) Original o còpia llegible dels exemplars número 2 per a l'interessat dels documents d'identificació dels animals. Estos documents podran ser tornats a l'interessat una vegada finalitzat el control administratiu de les sol·licituds.
  
c) Si és el cas, certificat oficial sobre rendiment lleter.
  
d) Còpia dels fulls L i I del Llibre de Registre de l'Explotació.
  
A més, en el cas de productors l'explotació dels quals, radique la seua totalitat o en part a una altra Comunitat Autònoma, hauran de presentar també còpia compulsada del Llibre de Registre de l'Explotació i dels fulls on figuren les anotacions corresponents a les vaques i jònegues per les que sol·licita ajudes.
  
2. Prima especial: els productors de carn de vaquí que mantinguen bovins mascles a la seua explotació, que desitgen obtindre l'ajuda en la forma i condicions assenyalades en l'article 123 del Reglament (CE) 1782/2003 i complisquen les condicions descrites en l'article 48 del Reial Decret 2.353/2004, hauran de presentar junt amb l'imprés de dades generals la documentació següent:
  
a) Model específic on es relacionaran els codis d'identificació individual i l'edat dels animals per als quals se sol·licita l'ajuda.
  
b) Originals dels exemplars 1 d'acompanyament dels animals dels documents d'identificació corresponents als animals objecte de sol·licitud. Estos documents seran tornats a l'interessat després de finalitzar el període de retenció una vegada es faça constar en estos que la prima ha sigut sol·licitada.
  
c) Quan el productor siga un ordier comunitari admesos, si és el cas per la legislació vigent, haurà d'aportar a més:
  
- Fotocòpia de la sol·licitud de prima a les vaques nodrisses presentada pels socis a una altra Comunitat Autònoma. Amb la primera de les sol·licituds, còpia dels estatuts o reglament intern de la societat.
  
3. Prima de sacrifici: els productors de carn de vaquí que sacrifiquen en un escorxador autoritzat que haja presentat la declaració de participació en este règim de prima, bovins procedents de la seua explotació, que desitgen obtindre l'ajuda en la forma i condicions definides en l'article 130 del Reglament (CE) 1782/2003, d'acord amb les condicions previstes en l'article 54 del Reial Decret 2.353/2004, hauran de presentar junt amb l'imprés de dades generals la documentació següent:
  
A) Per a animals sacrificats a Espanya o a un altre país comunitari:
  
a) Model específic on es relacionen els codis d'identificació individual i la data de naixement dels animals.
  
b) Originals o còpies llegibles dels exemplars 2 per a l'interessat dels documents d'identificació dels animals objecte de sol·licitud. Estos documents podran ser tornats a l'interessat una vegada finalitzat el control administratiu de les sol·licituds.
  
c) Per als animals entre 5 i 7 mesos, certificat expedit pel centre de sacrifici relatiu al pes en canal dels animals inclosos en l'ajuda.
  
d) A més, per a animals sacrificats a altres estats membres de la Unió Europea còpia del Document d'Identificació per a intercanvis dels animals inclosos en la sol·licitud i certificats de sacrifici d'estos, expedit per l'escorxador de l'estat membre de destinació conforme al que disposa l'article 35, apartat 1, lletra a) del Reglament (CE) 2342/1999.
  
B) En cas d'exportació de l'animal viu a país tercer:
  
a) Model específic on es relacionaren els codis d'identificació individual i la data de naixement dels animals.
  
b) Originals dels exemplars 2 per a l'interessat dels documents d'identificació dels animals objecte de sol·licitud.
  
c) Prova de l'eixida del territori duaner de la comunitat, DUA, i Certificat Sanitari Internacional que continga una relació expressa del número d'identificació auricular dels animals que han sigut exportats.
  
4. Pagament per extensió: els sol·licitants de la prima especial, de la prima a les vaques nodrisses, o d'ambdós al mateix temps, a l'explotació ramadera de les quals el pasturatge siga una pràctica habitual, que desitgen beneficiar-se dels pagaments per extensió, en la forma i condicions establides segons el que estableix l'article 52 del Reial Decret 2.353/2004, hauran de presentar a més d'allò que s'ha assenyalat en els paràgrafs anteriors, la documentació següent:
  
a) Model específic. En este hauran d'optar per acollir-se, a la seua elecció, a una de les dos modalitats d'accés al règim de pagament per extensió:
  
- Règim simplificat, per a aquells productors que es comprometen a mantindre durant tots els dies al llarg de l'any natural, una densitat ramadera igual o inferior a 1,4 UGM per hectàrea; o
  
- Règim mitjà, per a aquells productors que mantinguen durant l'any una densitat ramadera igual o per inferior d'1,4 UGM per hectàrea, calculada en forma de mitjana aritmètica, sobre la base del cens de l'explotació en determinades dates de recompte.
  
b) Fotocòpia dels fulls L i I del Llibre d'Explotació posat al dia on figure el total d'animals de l'explotació que s'han de prendre en consideració en el moment de la sol·licitud.
  
c) En el cas dels productors que opten pel sistema del règim mitjà i l'explotació del qual en la seua totalitat o en part radique a una altra Comunitat Autònoma, hauran de presentar, dins del mes següent a la publicació de les dates de recompte en el Boletín Oficial del Estado, la informació següent:
  
- Una declaració on constaran: les dades personals del titular de l'explotació; la descripció completa de totes les unitats de producció que constituïxen l'explotació i en les quals es mantenen bovins que han de ser tinguts en compte per a la percepció de l'ajuda, amb referència expressa al codi d'identificació assignat a cada unitat de producció en virtut dels Reials Decrets 205/1996 o 1.980/1998; i la indicació del número d'animals que posseïa cada unitat de producció en cada una de les dates de recompte que s'establisquen.
  
- Una fotocòpia del Llibre de Registre de l'Explotació que incloga la/s pàgina/s corresponents a cada una de les dates de recompte que consten en la declaració.
  
d) Per a aquells productors l'explotació dels quals radique en la seua totalitat a la Comunitat Valenciana, la informació de la càrrega ramadera en les dates de recompte s'obtindrà a partir del contingut de la base de dades informatitzades d'identificació i registre d'animals de l'espècie bovina a què es referix el Reial Decret 1.980/1998.
  
5. Prima d'oví i caprí: els productors d'oví i caprí que desitgen obtindre l'ajuda, en la forma i condicions assenyalades en l'apartat 1 de l'article 113 del Reglament (CE)1782/2003 i, l'article 61 del Reial Decret 2.353/2004, hauran de presentar junt amb l'imprés de dades generals la documentació següent:
  
a) Model específic segons comercialitze o no llet i productes lactis.
  
b) Fotocòpia del full de balanç del Llibre d'Explotació posat al dia on figure, almenys, el total d'animals per què se sol·licita l'ajuda.
  
c) Les sol·licituds presentades per productors l'explotació dels quals no es troba ubicada totalment a una zona desfavorida que desitgen beneficiar-se de l'ajuda complementària establida en l'article 5 Reglament (CE) 2529/2001, i així ho indiquen en la seua sol·licitud, hauran de justificar que almenys el 50 per 100 de la superfície agrícola utilitzada per a la cria ovina o caprina es troba a una zona desfavorida, per a la qual cosa hauran d'adjuntar :
  
Si sol·liciten ajudes per superfície i/o declaració de superfícies farratgeres, còpia de l'esmentada declaració.
  
Si no presenten les sol·licituds esmentades en el paràgraf anterior, hauran de presentar una declaració especifica en la qual s'indique la localització de les terres que posseïsca, arrende o utilitze per qualsevol mitjà i la seua superfície.
  
d) En el cas dels productors transhumants de les àrees del Baix Maestrat, Camp de Llíria, Sagunt, Riberes del Xúquer i Foia de Bunyol, que desitgen percebre la prima complementària, hauran de sol·licitar-ho i indicar el període en què tenen previst traslladar el seu ramat a aquelles zones, així com els documents que demostren que s'ha efectuat la transhumància, durant 90 dies consecutius, en les dos campanyes anteriors.
  
6. Pagaments addicionals en el sector vaquí: per a ser beneficiari dels pagaments addicionals, els productors que sol·liciten la prima per vaques nodrisses o prima de sacrifici, hauran d'acreditar que compleixen alguna de les condicions assenyalades en el punt 2 de l'article 18 de la present ordre.
  
7. Pagaments addicionals en el sector oví i caprí: per a ser beneficiari dels pagaments addicionals, els productors que sol·liciten la prima d'oví i caprí, hauran d'acreditar que compleixen alguna de les condicions assenyalades en el punt 3 de l'article 18 de la present ordre.
  
Article 14. Càrrega ramadera de l'explotació
  
La concessió de les ajudes per vaca nodrissa i prima especial estarà supeditada que la càrrega ramadera de l'explotació del sol·licitant no excedisca d'1,8 unitats de bestiar major, UGM, per hectàrea disponible per a la cria dels animals en eesta mantinguts, d'acord amb la declaració de superfície farratgera realitzada pel sol·licitant, calculada segons el que disposa l'annex 14 del Reial Decret 2.353/2004.
  
Article 15. Prova de sacrifici
  
a) Només es podran considerar a efectes de la prima per sacrifici els animals que hagen sigut sacrificats en escorxadors que hagen declarat la seua participació en el règim d'ajuda, i que estiguen registrats d'acord amb el que preveu el Reial Decret 1.980/1998.
  
b) La comunicació de la baixa de l'animal realitzada pel centre de sacrifici conforme al que estableix l'article 13 del Reial Decret 1.980/1998, tindrà la consideració de prova de sacrifici en el sentit al·ludit per l'article 56 del Reial Decret 2.353/2004.
  
c) A més, en el cas de la prima per sacrifici de vedells d'entre 5 i 7 mesos d'edat, i a petició del productor, l'escorxador expedirà o posarà a disposició de l'autoritat competent, una certificació relativa al pes en canal de cada animal que s'incloga en una sol·licitud d'ajuda.
  
d) Sense perjuí dels terminis de comunicació de les baixes d'animals que estableix l'article 13 del Reial Decret 1.980/1998, i als efectes de poder realitzar les comprovacions prèvies al pagament de la prima per sacrifici, tots els animals sacrificats als escorxadors de la Comunitat Valenciana durant un any natural hauran de constar en el servidor central de la base de dades del sistema d'identificació i registre dels bovins a tot tardar el dia 28 de febrer de l'any següent.
  
e) L'incompliment d'algun dels compromisos continguts en la declaració de participació, o de les obligacions establides en l'article 13 del Reial Decret 1.980/1998, pel que fa a la comunicació a la base de dades informatitzades de les morts dels animals, donarà lloc a l'exclusió de l'establiment de la participació en el règim de primes durant un any, sense perjuí de les responsabilitats de tota índole que pogueren derivar-se.
  
Article 16. Períodes de retenció
  
1. Els productors de vaquí de carn, vaques nodrisses i oví caprí hauran de mantindre a la seua explotació, per a la concessió de l'ajuda, un número d'animals que complisquen les condicions que s'indiquen a continuació:
  
a) Prima especial al vaquí de carn: durant dos mesos com a mínim, comptats a partir del dia següent a la presentació de la sol·licitud els animals inclosos en esta.
  
b) Prima a la vaca nodrissa: un número de vaques nodrisses almenys igual al 60 per cent del número total d'animals pel qual sol·licita l'ajuda i un número de jònegues que no supere el 40 per cent de l'esmentat número total durant un mínim de sis mesos consecutius a partir del dia següent a la presentació de la sol·licitud.
  
En el cas que el càlcul del número màxim de jònegues, expressat en forma de percentatge, done com a resultat un número fraccionari d'animals, estel número s'arredonirà a la unitat inferior si és inferior a 0,5, i al número enter superior si és igual o superior a 0,5.
  
c) Primes per sacrifici: cada animal pel qual sol·licita ajuda durant un període de retenció mínim de dos mesos sempre que haja finalitzat en el termini màxim d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.
  
d) Primes als productors d'oví i caprí: un número d'animals igual, almenys, d'aquell pel qual hagen sol·licitat l'ajuda corresponent durant un període mínim de cent dies, comptats a partir de l'endemà de la finalització del termini per a la presentació de les sol·licituds.
  
2. Qualsevol variació del número d'animals objecte de sol·licitud, inclòs el seu trasllat, haurà de ser comunicat pel sol·licitant per escrit a la Conselleria d'Agricultura, Pesca i Alimentació en el termini de 10 dies hàbils, següents a la comprovació de la disminució del número d'animals.
  
Article 17. Identificació i registre del ramat
  
1. Tot animal de l'espècie bovina pel qual es sol·licite una ajuda haurà d'estar identificat i registrat conforme a les disposicions del Reial Decret 1.980/1998, de 18 de setembre, pel qual s'estableix un sistema d'identificació i registre dels animals de l'espècie bovina i dotat del Document d'Identificació
  
2. Així mateix, per a beneficiar-se de les ajudes, els productors hauran d'observar la totalitat de les exigències establides en el Reial Decret 1.980/1998.
  
3. Els sol·licitants de primes en el sector vaquí hauran de confirmar en la seua sol·licitud que les dades de la seua explotació i dels seus animals corresponen als continguts en la base de dades informatitzades d'identificació i registre, o en cas contrari, adquirir el compromís de comunicar a l'òrgan competent la seua rectificació.
  
Article 18. Condicions especifiques per a la concessió dels pagaments addicionals
  
1. Les condicions generals i específiques a aplicar per a la concessió d'estes ajudes en matèria ramadera seran les que vénen fixades en la legislació comunitària, estatal o autonòmica aplicable a la campanya 2005 que puga haver sigut objecte de publicació abans o després de la present ordre, conforme a la qual es delimitaran els animals primables. No obstant, pel que fa a la Comunitat Valenciana caldrà considerar les següents condicions a l'hora de concedir els pagaments addicionals.
  
2. Els pagaments addicionals en el sector de vaquí de carn, establits en la secció 2 del capítol 1 del Reglament (CE) 1254/1999, es concediran d'acord amb els fons assignats a la Comunitat Valenciana per a l'any 2005 en forma de pagament per vaca nodrissa i jònega i bovins sacrificats que resulten primats en les sol·licituds de prima d'acord al repartiment següent:
  
- Un 40% de la quantitat total assignada es distribuirà entre aquells productors que es beneficien de la prima per vaca nodrissa.
  
- Un 60% de la quantitat total es distribuirà entre aquells productors que es beneficien de la prima per sacrifici.
  
En ambdós casos els productors, per a beneficiar-se dels pagaments addicionals, hauran de complir alguna de les condicions següents:
  
a) Productors les explotacions dels quals contribuïsquen a la fixació de la població a determinades zones desfavorides, d'acord amb el que estableixen els articles 18,19 i 20 del Reglament (CE) 1257/1999.
  
b) Productors titulars o cotitulars d'explotacions agràries prioritàries tal com es defineixen en la Llei 19/1995, de Modernització de les Explotacions Agràries.
  
c) Productors titulars d'explotacions que tinguen una qualificació sanitària de B4 i T3 tal com es defineixen en l'article 3 del Reial Decret 2.611/1996.
  
d) Productors titulars d'explotacions que hagen obtingut en els cinc anys anteriors, a l'empara del derogat Reial Decret 204/1996 o del Reial Decret 613/2001 alguna de les següents d'ajudes oficials:
  
- Ajuda per a la realització d'inversions a l'explotació agrària.
  
- Ajuda per a la primera instal·lació d'agricultors jóvens.
  
- Ajudes a inversions en plans de millora destinada a adequar la base territorial de l'explotació.
  
e) Productors que estiguen comercialitzant animals a través de programes d'etiquetatge facultatiu de carn de vaquí, d'acord amb l'article 16 del Reglament (CE) 1760/2000, en el plec de condicions del qual es preveja la inclusió d'informacions addicionals en les etiquetes del producte. Estes informacions es referiran a:
  
- Les condicions d'alimentació del ramat.
  
- El sistema o mode de producció, o
  
- Dades bàsiques dels animals que procedeix la carn, com ara la seua edat, raça, origen o altres informacions.
  
f) Explotacions qualificades com a explotació ramadera ecològica, d'acord amb els requisits del Reglament (CE) 1804/1999, del Consell, sempre que estiga sotmesa a un sistema de control extern que s'ajuste a la norma EN 45560.
  
3. Els pagaments addicionals en el sector de les carns d'oví i caprí previstos en el Reglament 2529/2001, del Consell, de 19 de desembre, i desenvolupats en el Reial Decret 1.287/2002, de 5 de desembre, pel qual es modifiquen els Reials Decrets 139/2002 d'1 de febrer i 1.839/1997, de 5 de desembre, es concediran per cap de bestiar, en les condicions indicades a continuació i sense superar, en tot cas, la quantitat de 4 euros per cap.
  
Els productors, per a beneficiar-se dels pagaments addicionals, hauran de complir alguna de les condicions següents:.
  
a) Productors titulars d'explotacions que tinguen una qualificació sanitària de M3 tal com es defineixen en l'article 3 del Reial Decret 2.611/1996.
  
b) Productors integrats en agrupacions de defensa sanitària, ADS, regulades en el Reial Decret 1880/1996 de 2 d'agost.
  
c) Productors que participen en denominacions específiques de qualitat, de conformitat amb el que preveu el Reglament 2081/1992, del Consell.
  
La quantia unitària de l'ajuda per pagaments addicionals serà un 50% superior quan els beneficiaris es troben en alguna d'estes circumstàncies:
  
1. Siguen agricultors jóvens.
  
2. Posseïsquen animals ovins o caprins inscrits en algun dels llibres genealògics de les races ovines o caprines que figuren en el Catàleg Oficial de Races de Bestiar d'Espanya, definides en el Reial Decret 1.682/1997 de 7 de novembre.
  
Capítol IV
  
Controls i pagament de les ajudes
  
Article 19. Modulació
  
1. Tots els imports dels pagaments previstos en la present ordre, es reduiran en un 3% .
  
2. Estos imports es destinaran al pagament del denominat import addicional i a sufragar despeses en el marc del desenvolupament rural.
  
3. Als agricultors que reben alguns dels pagaments establits en la present ordre, se'ls retornarà l'esmentat import addicional, calculat com el percentatge del 3% aplicat només fins als primers 5.000 euros del conjunt dels pagaments relatius previstos en esta ordre.
  
Article 20. Condicionalitat
  
1. Els productors que reben pagaments directes estaran subjectes al compliment de les bones condicions agràries i mediambientals, regulades en l'article 4 del Reial Decret 2.352/2004, sobre l'aplicació de la condicionalitat, i que fan referència a les bones condicions agràries i mediambientals, a les condicions exigibles per a conservar la matèria orgànica del sòl, per a evitar la compactació i mantindre l'estructura dels sòls, per a garantir un manteniment mínim de les superfícies agrícoles i per a evitar el deteriorament dels hàbitat.
  
2. Els agricultors i ramaders que reben pagaments directes estaran obligats des del dia 1 de gener de 2005, a complir els requisits legals de gestió que es contemplen en l'annex del Reial Decret 2.352/2004.
  
Article 21. Superfícies amb dret a pagament
  
1. La superfície mínima per sol·licitud serà de 0,3 ha per al pagament de cada un dels règims següents: prima específica a la qualitat del blat dur, prima a les proteaginoses, ajuda específica a l'arròs, ajuda als cultius energètics, ajuda per a les llavors, ajuda per superfície als cultius herbacis (cereals, oleaginoses, proteaginoses, lli i cànem) i ajuda a la producció de lleguminoses gra. La superfície mínima per sol·licitud per a l'ajuda per superfície als fruits de corfa serà de 0,2 ha.
  
2. En el cas de fruits de corfa, i per a les parcel·les situades a l'àmbit de la Comunitat Valenciana, s'autoritza la presència d'arbres que produïsquen fruits diferents dels fruits de corfa esmentats en l'article 41 del Reial Decret 2.353/2004, a condició que el seu número no sobrepasse el 10 per cent del número d'arbres que corresponga a la densitat mínima establida en l'esmentat reial decret.
  
3. Per a aquelles parcel·les de fruits de corfa situades a l'àmbit de la Comunitat Valenciana i en el cas que es necessite l'aplicació del coeficient corrector a què es referix l'apartat 2 del Reial Decret 2.353/2004, es concedirà una ajuda autonòmica per part de la Conselleria d'Agricultura, Pesca i Alimentació, l'import de la qual serà la mitat de la diferència entre l'import unitari de l'ajuda general a què es referix l'apartat 1 del Reial Decret 2.353/2004 i l'ajuda resultant de l'aplicació del coeficient corrector a què es referix l'apartat 2 de l'esmentat reial decret. Esta ajuda tindrà com a límit la quantitat de 60,375 euros per hectàrea i any.
  
4. Si la limitació màxima de l'ajuda nacional ho permet, es concedirà un complement de l'ajuda a les superfícies el titular de les quals siga agricultor professional, d'acord amb el que preveu l'apartat 5 de l'article 2 de la Llei 19/1995 de 4 de juliol, de Modernització de les Explotacions Agràries, que acredite este punt en la seua sol·licitud d'ajuda i que mantinga esta qualificació en la data de finalització del termini de sol·licitud. Este complement de l'ajuda es calcularà com a diferència entre 60,375 euros/ha i l'import per hectàrea que corresponga finançar a la Conselleria d'Agricultura, Pesca i Alimentació, d'acord a l'apartat 3 del present article. Este complement d'ajuda s'afegirà a l'establit pel Ministeri d'Agricultura, Pesca i Alimentació per a estos titulars en l'apartat 7 de l'article 41 del Reial Decret 2.353/2004 i estarà condicionat a les disponibilitats pressupostàries.
  
5. El total de l'ajuda a atorgar amb fons propis de la Conselleria d'Agricultura, Pesca i Alimentació l'any 2005 s'estima en un import màxim de 3.622.500 euros a càrrec de la línia T4730, programa 714.50, secció 12, capítol 4.
  
En relació amb l'ajuda autonòmica i basant-se en l'article 47.7 de la Llei d'Hisenda Pública de Generalitat Valenciana, s'haurà d'acreditar estar al corrent en el pagament de les obligacions tributàries i de la Seguretat Social d'acord amb l'Ordre de 30 de maig de 1996, de la Conselleria d'Economia i Hisenda.
  
6. Per poder percebre els pagaments corresponents a les terres retirades del cultiu s'haurà de realitzar el guaret d'acord amb les directrius de l'article 32 del Reial Decret 2.353/2004 i la superfície de retirada haurà de tindre una extensió del menys 0,1 hectàrees, per parcel·la indivisa i una amplària de 10 metres com a mínim i amb caràcter excepcional es podrien admetre parcel·les de menys de 0,05 ha i 5 metres d'amplària.
  
7. A efectes dels pagaments per superfície, es tindran en compte les superfícies declarades o les determinades en compliment de les disposicions relatives a:
  
- Els índexs comarcals de guaret per a les terres de secà que s'han de respectar per a poder beneficiar-se dels pagaments per superfície, relacionats en l'annex I del Reial Decret 2.353/2004.
  
- La normativa específica aplicable a cada un dels cultius previstos en l'article 1 de la present ordre.
  
- La retirada de terres del cultiu.
  
- La utilització de terres retirades de cultiu per a la producció de matèries primeres amb destinació no alimentària.
  
- Els resultats dels controls administratius i sobre el terreny de les sol·licituds d'ajuda.
  
- Les superfícies bàsiques nacionals i les subsuperfícies bàsiques regionals.
  
8. Una mateixa parcel·la no podrà ser objecte d'una sol·licitud d'ajuda per superfície per a més d'un dels règims previstos en l'annex 1 del Reglament (CE) número 1782/2003, encara que es contemplen tot un conjunt de compatibilitats que vénen relacionades en l'article 15 del Reial Decret 2.353/2004.
  
Article 22. Controls de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i la seua adequació a les que obren en poder de l'administració Pública, i per un altre, del respecte a la normativa comunitària i estatal vigent.
  
b) Les inspeccions sobre el terreny es realitzaran a les explotacions dels beneficiaris de les ajudes, seguint el Pla Regional de Control de la Comunitat Valenciana.
  
2. En relació als controls sobre el terreny, els cultius herbacis s'han de mantindre com a mínim, fins al principi de la floració en les condicions normals de creixement i, a més, en l'arròs la data límit de sembra serà el dia 30 de juny anterior a la collita en qüestió.
  
3. Si la superfície declarada per a un grup de cultiu en una sol·licitud d'ajuda per superfície sobrepassa la superfície determinada per a eixe grup de cultiu com a conseqüència de l'execució de controls administratius o sobre el terreny, serà la superfície determinada la que es tinga en compte per al càlcul de l'import de l'ajuda, sense perjuí de les reduccions i exclusions previstes en els articles 51 i 53 del Reglament (CE) número 796/2004. A efectes del present article, es distingiran els grups de cultiu arreplegats en l'article 49 de l'esmentat reglament. Degut a la seua importància, en els articles 24 i 25 de la present ordre es reproduïxen els articles 51 i 53 del reglament esmentat.
  
Article 23. Reduccions i exclusions per motiu de declaracions excessives
  
1. Quan, per a un grup de cultius la superfície declarada a efectes de qualsevol règim d'ajuda per superfície, excepte els relatius a les creïlles per a fècula i les llavors, sobrepasse la superfície determinada de conformitat amb els apartats 3 a 5 de l'article 50 del Reglament (CE) número 796/2004, l'ajuda es calcularà sobre la base de la superfície determinada, reduïda en el doble de la diferència comprovada, si esta és superior al 3% o dos hectàrees però inferior o igual al 20% de la superfície determinada.
  
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.
  
2. Si respecte de la superfície global determinada inclosa en la sol·licitud única, excepte en el cas de les creïlles per a fècula i les llavors, la superfície declarada sobrepassa la superfície determinada de conformitat amb els apartats 3 a 5 de l'article 50 del Reglament (CE) número 796/2004, en més d'un 30%, es denegarà l'ajuda a la qual haguera tingut dret el productor d'acord amb els apartats 3 a 5 de l'article 50 de l'esmentat reglament, a càrrec d'eixos règims durant l'any natural en qüestió.
  
Si la diferència fóra superior al 50%, el productor quedarà exclòs novament de la percepció de l'ajuda fins a un import equivalent a la diferència entre la superfície declarada i la determinada d'acord amb els apartats 3 a 5 de l'article 50 del Reglament (CE) número 796/2004. Este import es deduirà dels pagaments de les ajudes a càrrec de qualssevol dels règims d'ajuda previstos en els títols III i IV del Reglament (CE) número 1782/2003, a les quals tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no es pot deduir íntegrament d'eixos pagaments de l'ajuda, s'anul·larà el saldo pendent.
  
3. En el cas de l'ajuda a la producció de llavors, si es comprova que la superfície cultivada és superior en més d'un 10% a la superfície declarada, l'ajuda es reduirà en el doble de la diferència comprovada.
  
Quan es comprove que les llavors que siguen objecte d'una sol·licitud d'ajuda no s'han comercialitzat per a la sembra per l'agricultor, l'ajuda després d'aplicar les reduccions aplicables segons el paràgraf anterior es reduiria en un 50% si la quantitat no comercialitzada és superior al 2% i igual o inferior al 5% de la quantitat coberta per la sol·licitud de l'ajuda i no es rebrà ajuda si este percentatge és superior al 5%. Si es comprova que la llavor objecte de la sol·licitud d'ajuda no s'ha certificat oficialment o collit a Espanya durant l'any civil en qüestió, no es concedirà cap ajuda per a eixa campanya de comercialització, ni per a la següent.
  
4. En el cas de les produccions ramaderes s'aplicaran les penalitzacions establides en el títol IV del Reglament (CE) número 796/2004 del dia 21 d'abril de 2004, en les condicions que es determinen en este.
  
Article 24. Reducció de l'ajuda per falta de compliment de la condicionalitat
  
En el cas que es comprove incompliment dels requisits agroambientals definits en l'article 4 del Reial Decret 2.352/2004, sobre l'aplicació de la condicionalitat, s'aplicarà una reducció, que en principi serà del 3% de l'import global dels pagaments directes relatius als règims de pagament únic, i a les ajudes relatives al blat dur, proteaginoses, arròs, fruits de corfa, cultius energètics, creïlles per a fècula, llet, llavors, cultius herbacis, carn d'oví i caprí, carn de vaquí, lleguminoses de gra, farratge sec i oli d'oliva.
  
No obstant, l'esmentat percentatge podrà ser reduït a l'1% o augmentat al 5%, en funció de l'avaluació que realitze l'organisme pagador a la vista de l'informe de control existent.
  
Quan s'haja observat més d'un cas d'incompliment en relació amb diversos àmbits d'aplicació de la condicionalitat, es fixarà la reducció a cada un dels casos d'incompliment i a continuació es procedirà a sumar els percentatges de reducció. El percentatge de reducció màxim no haurà d'excedir el 5%.
  
Si l'incompliment és repetit el percentatge determinat segons el primer paràgraf es multiplicarà per tres. En cas de més repeticions, el factor de multiplicació de tres s'aplicarà cada vegada al resultat fixat en relació amb l'incompliment repetit anterior, però la reducció màxima no ha de superar el 15% de l'import global.
  
Quan ja s'ha aconseguit el límit esmentat del 15%, l'agricultor serà advertit que si es comprovara el mateix incompliment, es consideraria que ha actuat intencionadament. Si després de l'esmentada advertència es torna a descobrir l'existència de reincidència, s'aplicarà a l'import global un percentatge de reducció equivalent al resultat de multiplicar per tres el resultat de la multiplicació anterior, abans que s'haja aplicat el límit del 15% de l'import global.
  
Article 25. Incompliment intencional
  
Quan les diferències entre la superfície declarada i la superfície determinada de conformitat amb l'apartat 3, la lletra b) de l'apartat 4 i l'apartat 5 de l'article 50 del Reglament (CE) número 796/2004, es deriven d'irregularitats comeses intencionadament, no es concedirà l'ajuda a què haguera tingut dret el productor d'acord amb l'apartat 3, la lletra b) de l'apartat 4 i l'apartat 5 de l'article 50, a càrrec del règim d'ajuda de què es tracte durant l'any natural en qüestió.
  
A més, si la diferència fóra superior al 20% de la superfície determinada, el productor quedarà exclòs novament de la percepció de l'ajuda fins a un import equivalent al de la diferència entre la superfície declarada i la determinada d'acord amb l'apartat 3, la lletra b) de l'apartat 4 i l'apartat 5 de l'article 50. Este import es deduirà dels pagaments de les ajudes a càrrec de qualsevol dels règims d'ajuda previstos en els títols III i IV del Reglament (CE) número 1782/2003, a les quals tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no es pot deduir íntegrament d'eixos pagaments de l'ajuda, s'anul·larà el saldo pendent.
  
Si s'observa incompliment intencionat en els requeriments de la condicionalitat, les reduccions aplicables es troben arreplegades en l'article 67 del Reglament (CE) número 796/2004.
  
Article 26. Períodes de pagament de les ajudes a l'agricultura (apartat A de l'article 1)
  
La tramitació del pagament s'ajustarà a allò que determina el Decret 178/1996 de 2 d'octubre, del Govern Valencià, pel qual es designa a la Conselleria d'Agricultura, Pesca i Alimentació, com a organisme pagador de les despeses corresponents a la Política Agrícola Comuna.
  
El pagament de les ajudes serà a càrrec de la línia pressupostària T4730000 (aplicació a la Comunitat Valenciana de la Política Agrícola Comunitària), del programa 714.50 (Ordenació i Garantia Agrària en el Marc de la PAC), del Pressupost de la Generalitat Valenciana per a l'any 2004.
  
Les dates d'abonament dels imports corresponents a les ajudes previstes en esta ordre es realitzaran amb caràcter general entre el dia 1 de desembre de 2005 i el dia 30 de juny de 2006, a excepció de l'ajuda per a la creïlla per a fècula i el pagament addicional que rebran els agricultors corresponents a l'aplicació de la modulació i allò previst en l'apartat 2 de l'article 4 del Reial Decret 2.353/2004. El pagament addicional es pagarà a tot tardar el dia 30 de setembre de 2006.
  
Article 27. Períodes de pagament de les ajudes i primes a la ramaderia (apartat B de l'article 1)
  
La tramitació del pagament s'ajustarà al que determina el Decret 178/1996 de 2 d'octubre, del Govern Valencià, pel qual es designa a la Conselleria d'Agricultura, Pesca i Alimentació com a organisme pagador de les despeses corresponents a la Política Agrícola Comuna.
  
El pagament de les ajudes i primes serà a càrrec de la línia pressupostària T4730 (aplicació a la Comunitat Valenciana de la Política Agrícola Comunitària), del programa 714.50 (Ordenació i Garantia Agrària en el Marc de la PAC), del Pressupost de la Generalitat Valenciana per a l'any 2004, finançat per les línies del FEOGA-Garantia següents: 05 03 02 03 primes per vaca nodrissa, 05 03 02 05 primes especials, 05 03 02 07 primes per sacrifici, 05 03 02 08 primes per extensió i 05 03 02 11 pagaments suplementaris en el sector de la carn de vaquí i 05 03 03 02 prima per ovella i cabra, 05 03 03 03 prima complementària per zona desfavorida i 05 03 03 04 pagaments suplementaris en el sector de la carn d'oví i caprí.
  
Les dates d'abonament dels imports corresponents a les ajudes previstes en esta ordre s'abonaran quan s'hagen finalitzat tots els controls establits en el Reglament (CE) 796/2004, però no abans del dia 16 d'octubre de l'any en el qual s'hagen presentat les sol·licituds ni després del dia 31 de març de l'any següent en el cas de la prima d'oví i caprí, i del dia 30 de juny de l'any següent en el cas de les primes en el sector vaquí.
  
Article 28. Devolució dels pagaments indegudament percebuts
  
En el cas de pagaments indeguts, els productors hauran de reembossar el seu import, més els interessos corresponents al temps transcorregut entre la notificació de l'obligació de reembossament i el reembossament o la deducció. El tipus d'interés a aplicar serà el de demora establit en la corresponent Llei de Pressupostos Generals de l'Estat, excepte quan el pagament indegut no siga imputable a l'interessat, que no s'aplicarà cap interés.
  
DISPOSICIONS ADDICIONALS
  
Primera
  
A l'àmbit de la Comunitat Valenciana, s'estableixen les normes d'implantació del SIGPAC, sotmetent-lo a la comprovació per part dels interessats i, si és el cas, a la modificació de les dades contingudes en este.
  
El sistema proporciona informació gràfica i alfanumèrica de cada parcel·la del terreny de la Comunitat Valenciana que conté un o diversos recintes classificats amb algun dels usos de l'article 4 del Reial Decret 2.128/2004 de 29 d'octubre, pel qual es regula el sistema d'informació geogràfica de parcel·les agrícoles, conforme a les característiques tècniques de la base de dades descrites en el seu annex I.
  
En cap cas la informació del SIGPAC constituïx ni genera drets particulars, corresponent a la persona interessada la responsabilitat de les al·legacions o canvis proposats de les posteriors declaracions i sol·licituds d'ajuda que es realitzen amb base en estos.
  
La consulta del sistema SIGPAC es garantix a tots els agents del sector, a través dels sistemes informàtics disposats a este efecte i directament des d'Internet.
  
Segona. Al·legacions i sol·licituds de modificació al SIGPAC
  
1. Podran presentar al·legacions o sol·licituds de modificació al SIGPAC, les persones interessades, entenent com a tals tota persona física o jurídica que siga propietari, titular cadastral, sol·licitant d'ajuda, arrendatari o representant legal. La condició d'interessat s'haurà d'acreditar, junt amb la còpia i original de la seua NIF o CIF en vigor, amb almenys alguna de les documentacions acreditatives enumerades en l'apartat 2 del model d'al·legació o sol·licitud de modificació del SIGPAC. En el cas de tractar-se d'un representant legal, este haurà d'acreditar la seua condició mitjançant la presentació de còpia de la documentació corresponent. Les al·legacions respondran en general al desacord de la persona interessada amb la informació continguda en el SIGPAC, pel que fa a l'assignació d'usos i/o el sistema d'explotació.
  
2. Es podran presentar les al·legacions que estimen necessàries per a l'adequació a la realitat de la informació continguda en les bases gràfica i alfanumèrica del SIGPAC per a les parcel·les i/o recintes localitzats a la Comunitat Valenciana, des de l'endemà de la publicació d'esta ordre fins a la finalització del període per a realitzar les sol·licituds de les ajudes a l'agricultura incloses en l'apartat A de l'article 1, regulades per esta ordre.
  
3. Les al·legacions s'hauran de formular conforme al model de sol·licitud establit per la Conselleria d'Agricultura, Pesca i Alimentació i es dirigiran al subsecretari.
  
4. Totes les al·legacions i sol·licituds de modificació hauran d'anar acompanyades d'una eixida gràfica, que es podrà obtindre via Internet i mitjançant la qual s'exposaran els aclariments pertinents a les al·legacions i sol·licituds de modificació presentades.
  
L'esmentada eixida gràfica haurà de contindre:
  
- Dades identificatives SIGPAC: província, municipi, agregat, zona, polígon, parcel·la.
  
- Ortoimatge: coordenades UTM del centre (X, I, Huso); data de vol de la foto; any de renovació cadastral; data d'impressió; escala aproximada d'impressió
  
- Informació alfanumèrica SIGPAC associada a la parcel·la: número de recinte, ús i superfície del mateix (ha) i coeficient de regadiu; incidències; superfície total de la parcel·la; taula resum de superfícies per ús SIGPAC (ha); número d'oliveres de la parcel·la.
  
5. Junt amb l'al·legació al SIGPAC es presentarà:
  
a) Fotocòpia del DNI o CIF en vigor de la persona interessada. Si la persona interessada presenta al·legacions a través de representant legal, haurà de presentar còpia del DNI en vigor del representant, junt amb la documentació acreditativa de l'esmentada representació.
  
b) En parcel·les on existisquen múltiples interessats, la documentació anterior serà necessària per a la totalitat dels interessats i els canvis proposats hauran de ser subscrits per tots aquells a qui afecten.
  
c) En els casos de canvis que requerisquen autorització per la propietat, sent esta múltiple, es requerirà la conformitat de la totalitat de propietaris afectats.
  
Per a l'admissió i registre de les al·legacions serà obligatori presentar l'eixida gràfica marcant el recinte sobre el qual s'al·lega, amb croquis delimitant la superfície afectada, així com explicació succinta del motiu d'al·legació.
  
6. Les al·legacions o sol·licituds de modificació s'ordenen assignant-los un número per a facilitar la gestió:
  
Tipus 1: Canvi d'ús en un recinte complet.
  
En el cas que l'interessat no estiga d'acord amb l'ús assignat a un recinte.
  
Tipus 2: Canvi de sistema d'explotació (secà/regadiu) a un recinte complet.
  
En el cas que l'interessat no estiga d'acord amb el sistema d'explotació (secà o regadiu) assignat a un recinte.
  
Tipus 3. Partició d'un recinte per a canviar l'ús en part d'este.
  
En el cas que l'interessat no estiga d'acord amb l'ús assignat a un recinte, pel fet que una fracció d'este té diferent ús.
  
Tipus 4: Partició d'un recinte per a canviar el sistema d'explotació (secà/regadiu) en part d'este.
  
En el cas que l'interessat no estiga d'acord amb l'ús assignat a un recinte, pel fet que una fracció d'este té un sistema d'explotació diferent.
  
Tipus 5: Existència de parcel·la ubicada a zona urbana que té un ús agrícola
  
Altres al·legacions i sol·licituds de modificació no contemplades anteriorment.
  
7. S'haurà d'aportar la següent documentació complementària que avale l'ús o el sistema d'explotació actual de la parcel·la:
  
a) Còpia de la sol·licitud d'ajuda d'eixa parcel·la en campanyes anteriors, o referència de la mateixa, o
  
b) Còpia d'una acta de control en camp d'eixa parcel·la, si l'haguera, o referència de la mateixa
  
c) Justificació que s'ha autoritzat el canvi per part de l'organisme competent. (resolució cadastral, concessió administrativa de confederació hidrogràfica, etc).
  
8. En el cas d'al·legacions o sol·licituds de modificació tipus 5, la documentació complementària a presentar serà:
  
a) Pla cadastral o semblant que permeta georeferenciar la parcel·la sobre la qual es dibuixarà croquis d'esta.
  
b) Cèdula cadastral i eixida gràfica de cadastre d'urbana.
  
La Conselleria d'Agricultura, Pesca i Alimentació, serà l'òrgan encarregat d'introduir els canvis o modificacions en el SIGPAC referides a les superfícies ubicades a la Comunitat Valenciana.
  
9. D'acord amb el que estableix la Llei de Règim Jurídic de les Administracions Públiques i del Procediment Administratiu Comú, les al·legacions i sol·licituds de modificació dels tipus indicats que no es puguen acceptar es comunicaran a les persones interessades mitjançant una resolució desestimatòria del sotssecretari de la Conselleria d'Agricultura, Pesca i Alimentació en el termini màxim de 4 mesos, des de la data de registre d'estes. Els canvis o modificacions que resulten de resolucions favorables es realitzaren de manera que tinguen efecte sobre les superfícies validades de les sol·licituds d'ajuda a què es referix la present ordre.
  
Tercera
  
En el cas que l'interessat no estiga d'acord amb la forma geomètrica i superfície amb la qual apareix la seua parcel·la en el SIGPAC perquè els límits no s'ajusten a la realitat, presentarà les al·legacions i sol·licituds de modificació al SIGPAC tipus 6 que facen referència a canvis en la morfologia de la parcel·la.
  
La persona interessada podrà sol·licitar ser atesa de forma presencial a l'oficina comarcal corresponent al municipi on es residisca.
  
Per a este tipus d'al·legacions i sol·licituds de modificació al SIGPAC, la documentació complementària a presentar serà:
  
a) Eixida gràfica identificant la parcel·la sobre el qual s'al·lega, marcant les diferències observades i explicació succinta del motiu de la sol·licitud de modificació.
  
b) Acord escrit dels titulars de les parcel·les confrontants afectades.
  
En el cas que les al·legacions impliquen canvis de superfície de les parcel·les, només seran admissibles si el sol·licitant de l'al·legació presenta un informe justificatiu perfectament documentat, firmat pel tècnic competent i visat pel Col·legi Oficial
  
Este tipus d'al·legacions o modificacions seran estudiades i resoltes segons procediment a establir per la Mesa de Coordinació del SIGPAC com a òrgan col·legiat adscrit al Fons Espanyol de Garantia Agrària en virtut del Reial Decret 2.128/2004 i si és el cas conjuntament amb la Direcció General de Cadastre.
  
Els pagaments de les ajudes es referiran a les superfícies validades contrastades amb la informació que en eixe moment conste en el SIGPAC.
  
La Conselleria d'Agricultura, Pesca i Alimentació, serà l'òrgan encarregat d'introduir els canvis o modificacions en el SIGPAC referits a les superfícies ubicades a la Comunitat Valenciana.
  
DISPOSICIONS FINALS
  
Primera
  
Es faculta a la Direcció General de Producció i Comercialització Agrària i a la Direcció General d'Investigació i Innovació Agrària i Ramaderia, perquè dicte les disposicions necessàries per al desenvolupament i aplicació d'esta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de gener de 2005
  
El conseller d'Agricultura, Pesca i Alimentació,